Kotihoidon asiakkaiden arviointijaksot alkavat Lehmuskodissa syyskuussa – Arviointijaksot vahvistavat palvelutarpeen arviointia

Määräaikaisen arviointijakson tavoitteena on suunnitella ja järjestää ikäihmiselle hänen tarvettaan vastaava ja oikea-aikainen palvelukokonaisuus. Jakson aikana on tavoitteena kartoittaa asiakkaan kokonaistilanne ja tunnistaa mahdolliset haasteet, joita kotihoidon säännöllisellä asiakkaalla esimerkiksi kotona esiintyy. Toimintakykytietoa kerätään tukemaan päätöksentekoa esimerkiksi ikääntyneiden asumispalvelujen myöntämisen perusteisiin perustuen.

Ympärivuorokautisen palveluasumisen arviointijakson tarkoituksena on saada selkeä ja kattava kuva asiakkaan kokonaistilanteesta, esimerkiksi asiakkaan vuorokausirytmistä, ravitsemuksesta ja yleisestä toimintakyvystä. Arviointijaksolle on aina asetettu asiakaslähtöiset tavoitteet, joihin jakson aikana on tarkoitus saada vastauksia.

Toimintakyky- ja hoivapalveluiden johtaja Irina Snellmanin mukaan tällä hetkellä ikääntyneiden palveluissa asiakas ei aina ole oikean palvelun piirissä, vaan liian raskaisiin palveluihin ajaudutaan liian varhaisessa vaiheessa. Toisaalta taas kotihoidossa on asiakkaita, joilla olisi jo tällä hetkellä tarvetta säännölliselle ympärivuorokautiselle hoidolle ja huolenpidolle.

Moniammatillinen henkilökuntamme tuottaa arviointijaksolla toimintakykytietoa, joka selventää, millaista tukea asiakas kotiinsa tarvitsee - vai tarvitseeko asiakas esimerkiksi yhteisöllistä asumista tai ympärivuorokautista palveluasumista.

Irina Snellman

Asiakasohjausyksikön asiakasvastaavat tekevät tilauksen arviointijaksolle

1.9.2025 alkaen asiakasohjausyksikön asiakasvastaava voi tarvittaessa tilata säännöllisen kotihoidon palveluiden piirissä olevalle, ympärivuorokautiseen palveluasumiseen hakeneelle asiakkaalle määräaikaisen arviointijakson Lehmuskotiin. Arviointijakson pituus voi olla joitain viikkoja.

Tähän käyttöön varataan Lappeenrannassa sijaitsevaan kotiutusyksikkö Lehmuskotiin 13 asiakaspaikkaa. Lehmuskodin toiminta jatkuu muuten ennallaan.

Lisätietoja:

Irina Snellman, toimintakyky- ja hoivapalvelujen johtaja, puh. 040 358 9224, irina.snellman@ekhva.fi

Hanna Rönkkönen, palvelupäällikkö, p. 040 127 4105, hanna.ronkkonen@ekhva.fi